KTB ออกเงินฝากเด็ก แถมโบนัสทุกสิ้นเดือน
KTB เปิดตัวผลิตภัณฑ์เงินฝากเด็กอายุไม่เกิน 15 ปี “KTB Kids Savings” เปิดบัญชีขั้นต่ำ 2,000 บาท ให้ดอกเบี้ย 0.5% ต่อปี แถมโบนัส 100% ทุกสิ้นเดือน หากมียอดเงินฝากมากกว่ายอดเงินถอน
26 ก.ค. 2560

นายลือชัย ชัยปริญญา ผู้ช่วยกรรมการผู้จัดการใหญ่อาวุโส สายงานกลยุทธ์และผลิตภัณฑ์รายย่อย ธนาคารกรุงไทย จำกัด (มหาชน) หรือ KTB เปิดเผยว่า เพื่อปลูกฝังนิสัยรักการออมให้กับเด็กไทย รวมทั้งเรียนรู้การบริหารเงินอย่างคุ้มค่าเพื่อเป็นหลักประกันในอนาคต
ดังนั้น ธนาคารจึงได้ออกผลิตภัณฑ์เงินฝาก KTB Kids Savings ซึ่งเป็นบัญชีเงินฝากออมทรัพย์สำหรับเด็กอายุไม่เกิน 15 ปี โดยธนาคารให้อัตราดอกเบี้ยออมทรัพย์สำหรับบุคคลธรรมดา ซึ่งปัจจุบันอยู่ที่ 0.5% ต่อปี และให้ Bonus เพิ่มอีก 100% ของดอกเบี้ยออมทรัพย์ หากเดือนนั้นมียอดเงินฝากมากกว่ายอดเงินถอน ซึ่งจะจ่ายดอกเบี้ยทุกสิ้นเดือน และจ่าย Bonus ทุกวันที่ 1 ของเดือนถัดไป
โดยลูกค้าเปิดบัญชีขั้นต่ำ 2,000 บาท ยอดเงินฝากสูงสุดไม่เกิน 1 ล้านบาท โดยเปิดได้คนละ 1 บัญชี และสามารถเปิดบัญชีร่วมได้โดยมีผู้ปกครองเป็นเจ้าของบัญชี ฝาก ถอน โอนได้ไม่จำกัดจำนวนครั้ง นอกจากนี้ ธนาคารได้ออกแบบสมุดบัญชีเงินฝากโดยใช้ภาพ “น้องวายุ” ที่มีสีสันสดใสด้วย เปิดบัญชีได้ที่ธนาคารกรุงไทย ทุกสาขาทั่วประเทศ